Ρούτγκερ Χάουερ

Ο Ρούτγκερ Ούλσεν Χάουερ (ολλανδικά: Rutger Oelsen Hauer, ολλανδική προφορά: rɵtxər ˈulsə(n) ˈɦʌuər,  23 Ιανουαρίου 1944 - 19 Ιουλίου 2019) ήταν Ολλανδός ηθοποιός, συγγραφέας και περιβαλλοντιστής. Είχε συμμετάσχει σε αγγλόφωνες και ολλανδόφωνες τηλεοπτικές σειρές και ταινίες.

Ο Χάουερ ξεκίνησε την καριέρα του το 1969 με τον ομώνυμο ρόλο στην ολλανδική τηλεοπτική σειρά Floris και συνέχισε με την επιτυχημένη ταινία Turkish Delight το 1973. Απέκτησε διεθνή φήμη με την ταινία Soldier of Orange και συμμετείχε σε αμερικανικές ταινίες όπως στην ταινία Nighthawks και στην ταινία επιστημονικής φαντασίας Blade Runner (1982), οι οποίες του χάρισαν ρόλους πρωταγωνιστικούς όπως στις ταινίες The Osterman Weekend, Ladyhawke, Flesh+Blood, The Hitcher, Escape from Sobibor (για την οποία κέρδισε Χρυσή Σφαίρα Β' Ανδρικού Ρόλου), Blind Fury, The Blood of Heroes και Wedlock.

Την δεκαετία του 1990, ο Χάουερ συμμετείχε σε δεύτερους ρόλους σε ταινίες όπως η Buffy the Vampire Slayer. Τη δεκαετία του 2000 στις Εξομολογήσεις ενός επικίνδυνου μυαλού, Sin City, Batman Begins και το 2011 στην Τελετή αλλά επίσης σε πρωταγωνιστικούς ρόλους όπως η ταινία Hobo with a Shotgun την ίδια χρονιά. Ίδρυσε το Rutger Hauer Starfish Association, έναν οργανισμό ευαισθητοποίησης για το AIDS. Το 2013 έγινε ιππότης επί των τιμών στην Ολλανδία.

Πρώιμα χρόνια 
Ο Χάουερ γεννήθηκε στις 23 Ιανουαρίου 1944 στο Μπρόκελεν της Ολλανδίας. Ήταν γιος των ηθοποιών Teunke και Arend Hauer, οι οποίοι διηύθυναν μια σχολή υποκριτικής κοντά στο Άμστερνταμ. Είχε μια μεγαλύτερη και δυο μικρότερες αδερφές. Γεννήθηκε όταν η πόλη καταγωγής του ήταν υπό γερμανική κατοχή κατά την διάρκεια του Β' Παγκοσμίου Πολέμου, με τον ίδιο να δηλώνει το 1981 ότι, "Γεννήθηκα στην μέση του πολέμου και πιστεύω ότι για αυτόν τον λόγο έχω βαθιές φιλειρηνικές ρίζες. Η βία με τρομάζει." Ο Χάουερ φοίτησε στο σχολείο Rudolph Steiner καθώς οι γονείς του ήθελαν να αναπτύξει την δημιουργικότητά του.

Σε ηλικία 15 ετών, εγκατέλειψε το σχολείο για να υπηρετήσει στο Βασιλικό Ναυτικό της Ολλανδίας. Επί ένα χρόνο ταξίδεψε στον κόσμο αλλά στάθηκε αδύνατο να γίνει καπετάνιος εξαιτίας της αχρωματοψίας του. Επιστρέφοντας σπίτι, εργάστηκε σε διάφορες περιστασιακές δουλειές ενώ πήρε το απολυτήριό του από το νυχτερινό λύκειο. Εισήχθη στην Ακαδημία Θεάτρου και Χορού στο Άμστερνταμ όπου έλαβε μαθήματα υποκριτικής αλλά σύντομα τα παράτησε για να υπηρετήσει στον Βασιλικό Στρατό της Ολλανδίας. Εκπαιδεύτηκε ως γιατρός αλλά εγκατέλειψε το επάγγελμα μετά από λίγους μήνες καθώς εναντιώθηκε στην χρήση όπλων. Επέστρεψε στην δραματική σχολή, από την οποία αποφοίτησε το 1967.

Καριέρα 
Το 2013, ο Χάουερ χρίστηκε ιππότης στο Τάγμα του Λέοντος της Ολλανδίας.

Το 2015, έδωσε τη φωνή του σε διαφημίσεις του δανικού προϊόντος Lurpak.

Το 2016, εισήλθε στην κριτική επιτροπή του ShortCutz Amsterdam, ενός ετήσιου φεστιβάλ ταινιών που προωθεί ταινίες μικρού μήκους στο Άμστερνταμ.

Το 2017, ο Χάουερ έδωσε τη φωνή του στον πρωταγωνιστή του βιντεοπαιχνιδιού επιστημονικής φαντασίας Observer, Daniel Lazarski. Το παιχνίδι δημιουργήθηκε από την Bloober Team, και τοποθετείται στην μετά-αποκαλυπτική Πολωνία. Ο Daniel Lazarski είναι μέλος μιας επίλεκτης ομάδας της αστυνομίας, η οποία μπορεί να χακάρει εγκεφάλους και να αλληλεπιδρά με τις αναμνήσεις τους.

Προσωπική ζωή 
Ο Χάουερ ήταν περιβαλλοντιστής. Ίδρυσε έναν οργανισμό για την καταπολέμηση του AIDS, ο οποίος είχε τίτλο Rutger Hauer Starfish Association.

Ο Χάουερ παντρεύτηκε την δεύτερη γυναίκα του, Ίνεκε τεν Κάτε, το 1985 ; ήταν μαζί από το 1968. Είχε αποκτήσει ένα παιδί με την πρώτη του σύζυγο Χέιντι Μερζ, την Aysha Hauer (γενν. 1966), μια ηθοποιός που τον έκανε παππού το 1987.

Τον Απρίλιο του 2007, κυκλοφόρησε την αυτοβιογραφία του με τίτλο All Those Moments: Stories of Heroes, Villains, Replicants, and Blade Runners (συγγραφή με τον Patrick Quinlan), στην οποία συζήτησε πολλούς από τους κινηματογραφικούς ρόλους του. Ένα μέρος των εσόδων από το βιβλίο πηγαίνουν στο Rutger Hauer Starfish Association.

Φιλμογραφία

Κινηματογραφικές ταινίες

Τηλεοπτικές σειρές

Βιντεοπαιχνίδια

Παραπομπές

Εξωτερικοί σύνδεσμοι 

 Επίσημη ιστοσελίδα
 
 Ρούτγκερ Χάουερ στο Virtual History

Βραβευμένοι με Χρυσή Σφαίρα
Ολλανδοί ακτιβιστές
Ακτιβιστές κατά του HIV/AIDS
Ολλανδοί άνδρες ηθοποιοί κινηματογράφου
Ολλανδοί άνδρες ηθοποιοί τηλεόρασης
Ολλανδοί άνδρες ηθοποιοί φωνής